text: নতুন কিছু আসছে দেশের ফুটবলে
  ৩০ নভেম্বর ২০১৯, ১৮:০৬
  আপডেট: ০৩ ডিসেম্বর ২০১৯, ১২:২৫
  ৪ ডিসেম্বর থেকে ৮ ডিসেম্বর পর্যন্ত ময়মনসিংহে অনুষ্ঠিত হবে প্রাক মৌসুম টুর্নামেন্ট 'ডিএফএ চ্যালেঞ্জ কাপ।' টুর্নামেন্টে অংশগ্রহণ করবে সাইফ স্পোর্টিং, চট্টগ্রাম আবাহনী ও বাংলাদেশ পুলিশ ফুটবল ক্লাব।
  'পেশাদার' শব্দটি বাংলাদেশের ফুটবলে বহুল ব্যবহৃত। কিন্তু কথাটি বাস্তবায়ন করে দেখানো যে কত কঠিন, তা এক দশক ধরে দেখে আসছে বাংলাদেশের ফুটবল। খাতা-কলমে পেশাদার যুগে পা রেখে একটার পর একটা মৌসম পার হয়ে যায়, তবু পেশাদারির গন্ধও দেশের ফুটবলের গায়ে লাগে না। ইচ্ছার অভাবেই যে হয়ে ওঠেনি, এই অচলায়তনে বদল এনে তা এখন বুঝিয়ে দিচ্ছে করপোরেট দুইটি ক্লাব সাইফ স্পোর্টিং ও বসুন্ধরা কিংস। ইউরোপিয়ান ফুটবলের আদলে তিনটি দল নিয়ে প্রাক মৌসুম টুর্নামেন্টের আয়োজন করতে যাচ্ছে সাইফ। যার নাম হবে 'ডিএফএ চ্যালেঞ্জ কাপ।'
  সূচি চূড়ান্ত না হলেও ডিসেম্বরেই ফুটবলের নতুন মৌসুম শুরু হওয়ার কথা। দেশের শিরোপা প্রত্যাশী দলগুলোও নেমে পড়েছে মাঠে। অনুশীলনের ফাঁকে ফাঁকে অংশগ্রহণকারী দলগুলোর চাওয়া প্রতিদ্বন্দ্বিতামূলক ম্যাচের আবহে লিগের জন্য তৈরি হওয়া। তাই দেশের ফুটবল ইতিহাসে প্রথমবারের মতো প্রাক মৌসুম টুর্নামেন্ট আয়োজন। দেশের অন্যতম সেরা কোচ মারুফুল হক ও সাইফ স্পোর্টিংয়ের ব্যবস্থাপনা পরিচালক নাসিরউদ্দিন চৌধুরীর যৌথ ভাবনায় সাইফের পৃষ্ঠপোষকতায় হবে টুর্নামেন্টটি।
  পাঁচ দিন ব্যাপী টুর্নামেন্টটি অনুষ্ঠিত হবে সাইফের হোম ভেন্যু ময়মনসিংহের রফিক উদ্দিন ভূঁইয়া স্টেডিয়ামে। এতে অংশগ্রহণ করবে তিনটি দল সাইফ স্পোর্টিং, চট্টগ্রাম আবাহনী ও বাংলাদেশ পুলিশ ফুটবল ক্লাব। রাউন্ড রবিন পদ্ধতিতে হয়ে সেরা দুইটি দল খেলবে ফাইনালে।
  দলের ভালো-মন্দ পারফরম্যান্সের অনেকটাই নির্ভর করে প্রাক-মৌসুম প্রস্তুতির ওপর। তাই পেশাদার ক্লাবগুলোর মৌসুম শুরুর প্রস্তুতিটা ভালো হওয়া চাই-ই চাই। প্রাক-মৌসুম প্রস্তুতি ও ক্লাবের ব্র্যান্ড সবার কাছে ছড়িয়ে দেওয়ার জন্য বিভিন্ন দেশে গিয়ে প্রাক মৌসুম টুর্নামেন্ট খেলে ইউরোপিয়ান দলগুলো। মৌসুম শুরুর আগে আমেরিকা, জাপান ও আরও বেশ কিছু দেশ মিলিয়ে হয় ইন্টারন্যাশনাল চ্যাম্পিয়নস কাপ। এর সঙ্গে বাংলাদেশের প্রাক মৌসুম টুর্নামেন্টের তুলনা বাড়াবাড়ি মনে হলেও, দেশের ফুটবলের নতুন সংযোজনের জন্য হাততালি পেতেই পারে 'ডিএফএ চ্যালেঞ্জ কাপ।'
  এই টুর্নামেন্টটি নতুন মৌসুমের প্রস্তুতিতে ভালো সহায়ক হবে বলে মনে করেন নাসিরউদ্দিন চৌধুরী, 'মূলত ভাবনাটা দেশের অন্যতম সেরা কোচ মারুফুল হকের। আমাদেরও পছন্দ হয়ে যায়। মৌসুম শুরুর আগে আমেরিকায় ইন্টারন্যাশনাল চ্যাম্পিয়নস কাপ খেলে থাকে বড় বড় দলগুলো। তাই আমরাও দেশের ফুটবলে এই ভাবনাটার প্রয়োগ করলাম। হাতে সময় থাকলে আরও কয়েকটি দল বাড়াতাম। তা না হলেও টুর্নামেন্টটি আমাদের নতুন প্রস্তুতিতে ভালো ভূমিকা রাখবে।'
  টুর্নামেন্টটি নিয়ে রোমাঞ্চিত চট্টগ্রাম আবাহনীর কোচ মারুফুল। এই টুর্নামেন্টের মধ্যে দিয়ে খেলোয়াড়দের মধ্যে অ্যাওয়ে ম্যাচের আবহ গড়ে উঠবে বলে মনে করেন উয়েফা 'এ' লাইসেন্সধারী কোচ, 'আমাদের প্রায় ১২টা অ্যাওয়ে ম্যাচ খেলতে হবে। নতুন মৌসুমের জন্য ভালো প্রস্তুতির পাশাপাশি ময়মনসিংহের এই টুর্নামেন্ট দিয়ে অ্যাওয়ে ম্যাচের অভিজ্ঞতা পাওয়া যাবে।'